Weer beïnvloed koringoes | Netwerk24
Weer beïnvloed koringoes
Deur Verslagspan 03 Desember 2019 06:00
Die koringoes van 2019 was vir talle boere in die Swartland "ondergemiddeld".
Daarby het die onverwagse September-reënval en laer koringpryse bygedra tot 'n minder gewenste uitslag.
Swartland Gazette het met 'n paar boere gesels oor hoe hulle die oesseisoen ervaar het.
Meeste boere is dit eens dat die oes nie so goed was soos vorige jare nie, maar dat dit wel bo verwagting was, berig Doniella Brandt.
Volgens Gert Klaasen van die plaas Windmeul was sommige oeste gemiddeld en ander ondergemiddeld.
Verskeie boere meen die onvoorspelbare weer het 'n groot faktor met hierdie oes gespeel.
Die onreëlmatige weer, met die min reën einde Augustus en baie reën en warm somersdae in September, het die oeste beïnvloed.
Ester Serdyn van Porselein­berg, verduidelik ook dat die koringprys swakker was as verlede jaar en dat dit "dinge" bietjie moeiliker maak.
Volgens Pieter Truter van die plaas De La Fontaine (handelsnaam Delico) het hy twee jaar gelede sy koring­boerdery gestaak omdat die insetkoste te groot was en daar op 'n baie groot skaal met koring geboer moet word om 'n wins te verseker, berig Samuel Walters.
Nelius van Santen, wat in Drakenstein asook Swartland met koring boer, sê hy kan nie kla oor die oes nie. Op sy plase lyk die koring goed.
Nico Laubscher van die plaas Vrygunt naby Riebeek-Kasteel deel dié sentiment. Hulle is ook klaar geoes en sê die koring lyk goed.
Volgens Graan SA is die koringoes oor die algemeen swakker in die Wes-Kaap en landwyd in vergelyking met verlede jaar.
Ten spyte daarvan dat die gradering nie so goed was soos waarvoor boere gehoop het nie, sê hulle gaan hulle voort met die tegnieke wat hulle tot dusver geïmplementeer het. "Praktyk bly omdat elkeen reeds 'n formule en manier het van dinge doen wat vir hulle werk. Ons gaan maar net volgende jaar meer oordeelkun­dig moet wees ten opsigte van die weersveranderinge," sê Klaasen.